**Generalforsamling tirsdag d. 20. februar 2018.**

**Formandens beretning.**

**Bestyrelsesmøder:**

I det år, der er gået, siden vi havde generalforsamling, har vi holdt 7 bestyrelsesmøder. Når vi i bestyrelsen taler om kommende arrangementer, kommer de forskellige bestyrelsesmedlemmer med mange ideer. Vi har stadigvæk en idébank med mange forslag til, hvad vi skal arrangere. Vi vil dog fortsat gerne have forslag til arrangementer fra jer.

**Arrangementerne:**

Der har været stor interesse fra medlemmerne, fra jer, for at deltage i arrangementerne. I januar måned 2017 startede vi med at besøge det nye politihovedkvarter i Holstebro. Et spændende besøg, hvor vi bl.a. fik et indblik i, hvordan politiet dækker hele det store område, der strækker sig over et område fra Thisted i nord til Ringkøbing i syd, fra Vestkysten i vest til Silkeborg i øst, i alt 11 kommuner. Interessen for arrangementet var meget stor. Der var mange, som ikke var blandt de 60 heldige, der var med i januar måned, så vi lavede endnu et velbesøgt arrangement i september.

I marts måned besøgte vi Struer Skolehjem. Her fik vi et godt indblik i, hvordan ledere og medarbejdere på Skolehjemmet i dag skaber gode forhold og arbejder med anbragte børn og unge, som på grund af familiære og sociale forhold ikke kan bo hos deres forældre.

I april arbejdede vi på et fyraftensmøde hos Vejdirektoratet, hvor vi skulle se og have en orientering om anlæggelsen og byggeriet af Holstebromotorvejen. Men informationsafdelingen i Vejdirektoratet kunne ikke tage imod os. I stedet lavede vi med meget kort varsel et arrangement på Holstebro Museum d. 3. og 4. april, hvor vi så 2 særudstillinger: ”Historien i kornet” og ”En hverdag på trods.” Den første udstilling drejede sig om luftarkæologi. I gode somre kan luftarkæologerne se de grønne spor efter jernalderbøndernes langhuse, brøndene på gårdspladserne og hegnene, der omgav gårdene. ”En hverdag på trods” handlede om museets udstilling fra besættelsen. Udstillingen fik en personlig vinkel ved at lade Anne Marie Nedergaard, der boede centralt i Holstebro by, kommentere udviklingen i en lang række breve til sønnen Harald i de fem besættelsesår.

I maj måned var vi igen i Struer, dels på Struer Museum, B&O afdelingen, og dels på Midt- og Vestjyllands Jernbanemuseum. Her oplevede vi begge steder en meget spændende rundvisning af 2 meget engagerede guider. Mange så en model af en radio eller et fjernsyn, man selv eller et familiemedlem havde haft. Nogle af pigerne, som ikke på forhånd havde den store interesse for jernbanedrift og forskellige effekter fra jernbaner og stationer, gav efter arrangementet udtryk for, at selv om de på forhånd havde været lidt skeptiske, så havde de fået en god oplevelse på jernbanemuseet. Denne formiddag sluttede vi af med frokost på Struer Museum.

I juni måned var vi på en tur til Jenle. Ole Nymann var endnu en gang en velforberedt guide. På vej til Jenle kørte vi forbi Jeppe Aakjær og Marie Bregendahls hjemegn i Fly og fik begge forfatteres forskellige historier. På Jenle var der også gode oplevelser i Aakjær mindestue, et nyindrettet museum og gåture i haven .

Den årlige udflugt i august gik til Aalborg Vi besøgte Folkekirkens Hus og Budolfi Kirke. I Folkekirkens Hus fortalte lederen Henrik Thorngaard om de mange forskellige aktiviteter, der foregår i huset. I Budolfi kirke havde de fleste nok været før. En spændende Domkirke for Aalborg Stift. Vi sluttede dagen med en god middag på St. Binderup Kro.

En regnvejrsdag i september var vi ved Bovbjerg Fyr og en tur langs klinten. Svend Højgaard, tidligere gymnasielærer, tog os med en tur langs klinten, hvor han fortalte om de forskellige formationer ved kysten og klinten og om det omfattende høftebyggeri, der blev udført for at sikre kysten. På selve gåturen langs stranden og klinten artede vejret sig nogenlunde. Vi sluttede formiddagen af med frokost på Bovbjerg Fyr.

I oktober måned havde vi et foredrag i Gudum Sognehus med Henning Kirk, aldringsforsker, seniorkonsulent, dr. med og forfatter til bogen: ”En kort guide til et langt liv.” Vi fik et spændende foredrag om hjernens livskarriere, om hvordan hjernen stimuleres, og om hvad man selv kan gøre for at holde kroppen i form og hjernen skarp ved læsning, samvær, diskussioner, musik og dermed forebygge en række sygdomme, bl.a. demens.

Traditionen tro havde vi i november et arrangement på UCH i Holstebro sammen med UCHs veteraner. Det blev en rigtig god eftermiddag med entertaineren Stig Nørregaard, der tog os med på en musikalsk rundrejse med kendte viser og monologer fra mange forskellige danske kunstnere. Om aftenen var der mange, der benyttede sig af at spise en lækker buffet i Skolehjemmets kantine.

Vores traditionelle julefrokost foregik i Holstebro Aktivitetscenter i Danmarksgade. Vi nød den dejlige mad, der hører til en julefrokost. Underholdningen var lagt i hænderne på Bjarne Stougaard og Svend Kristensen. De to herrer leverede en god musikalsk underholdning og fortalte sjove oplevelser fra det virkelige liv på en meget humoristisk måde. Jeg har før købt tøj hos Nordsmark i Vemb, men at det er en så stor og farverig oplevelse ved at købe et par bukser, det var nyt. Jeg er oftest blevet betjent af mænd, hvor Svend blev betjent af en kvinde. Det må give overvejelser om, hvem man skal betjenes af næste gang, man skal købe tøj.

**Pensionistforum:**

Vi har et samarbejde med vore nabokredse Ringkøbing / Skjern, Herning, Skive og Viborg. Formændene holder halvårlige møder, hvor vi informerer hinanden om de aktiviteter eller arrangementer, vi holder i de enkelte foreninger, hvilket giver gode ideer og inspiration til foredragsholdere, udflugtsmål mm. Monika har som kongresdelegeret deltaget i disse møder.

**Årsmøde:**

I både 2017 og 2018 blev årsmødet i fraktion 4 holdt i februar måned på Storebæltscentret i Nyborg. Her i 2018 deltog Poul fra bestyrelsen, idet både Monika og jeg var forhindret. Monika har været en af de 10 kongresdelegerede, men stoppede nu i forbindelse med årsmødet. Tak for indsatsen også på dette område, Monika. Kredsene i vores pensionistforum opstillede Preben Huus fra Ringkøbing / Skjern kredsen. Der skete det, at der var 11 kandidater til 10 pladser. Ved afstemningen fik Preben Huus færrest stemmer og blev ikke valgt som kongresdelegeret.

**Seniorkurser:**

På begge årsmøderne blev seniorkurserne debatteret. Der bliver stadig afholdt 4 seniorkurser. Henrik har på mail meddelt jer, at seniorkurserne er annonceret i Folkeskolen nr. 3 af 5. februar 2018. Der er tilbud om 4 forskellige kurser. Det er svært at komme på disse kurser, der er mange medlemmer, der søger, men ikke bliver optaget på kursus. Udvælgelsen sker på grundlag af, hvornår man sidst har været på kursus, og hvor ofte, man har søgt og fået afslag. Man kan se detaljeret program og tilmelde sig på [www.dlf.org](http://www.dlf.org)

**Feriehuse / lejligheder:**

Danmarks Lærerforening ejer nogle feriehuse og lejligheder. Foreningen skriver på hjemmesiden: ”Hvis du er pensionist eller har mulighed for at rejse udenfor skoleferierne, kan vi næsten altid tilbyde et ophold i årets løb.” Husene og lejlighederne kan bookes på hjemmesiden, under ”Feriehuse.” Feriehusene ligger i Nykøbing Sj, Rørvig, 2 på Mols, derudover Traktørstedet, et selvstændigt feriehus ved Skarrildhus. Der er 5 lejligheder i Allinge. Her må man ikke have hund og kat med.

**Nationale test /overenskomstforhandlinger**

Der er et par emner i skoleverdenen, som vi for tiden følger med særlig interesse. Det er de nationale test i folkeskolen og de igangværende overenskomstforhandlinger. Hvad sker der fremover med de nationale test? Bliver de ændret, bliver antallet reduceret? Det er spændende at følge debatten for tiden. Hvad sker der med overenskomstforhandlingerne? Skal lærernes arbejdsforhold fortsat fastsættes ved lov? Bliver der tale om reelle forhandlinger mellem Kl. og DLF., således at der kan aftales en overenskomst, der giver fornuftige arbejdsforhold for lærerne.

**Kalender:**

Vi anskaffede 175 kalendere til brug fra sommerferien 2017. Der var enkelte kalendere i overskud. Vi har bestilt 150 til det kommende år. De kommer i maj måned. Det bliver meddelt på mail, når vi har fået dem. Vi tager dem med til arrangementerne, og de kan hentes på kredskontoret. Det er først til mølle. De kan ikke reserveres, inden de kommer.

**Udsende programmer på mail:**

Vi har i bestyrelsen over et stykke tid overvejet og drøftet, om vi kunne sende programmerne ud til jer på mail og undlade at sende dem med post. Sidste år ”luftede” jeg emnet i min beretning. Tilkendegivelserne vi fik fra jer, var for at sende programmerne ud på mail. I bestyrelsen besluttede vi sidste år i april, at vi i år vil sende efterårsprogrammet 2018 ud på mail. Dette har vi prøvet at informere om på mail og i følgebrevene. Vi har ikke mailadresse på alle. Disse medlemmer skal stadig have programmet med posten.

**Facebook:**

Pensionistforeningen er kommet på facebook. Det er en lukket gruppe for Pensionistforeningens medlemmer. For at komme med i gruppen skal man søge efter Pensionistforeningen i Vestjysk Lærerforening. Ligesom I modtager en reminder på mail om kommende arrangementer og andre oplysninger, bliver omtalen af arrangementerne nu også bragt på facebook. Når vi får kalenderne, kommer det også på facebook. Derudover har I mulighed for f. eks. at organisere ”køresammenordninger” på facebook.

**Medlemstal:**

I kreds 127 er der pr. 1. 1. 2018 387 medlemmer i fraktion 4. En tilbagegang på 21 siden sidste generalforsamling. En del melder sig ud, når de fylder 70 år. På dette tidspunkt ophører medlemskab af gruppelivsforsikring. Der er også kommet nye og unge medlemmer i foreningen. Velkommen til jer. Jeg håber, at I vil føle jer hjemme i vores forening. Vi oplever, at nogle medlemmer melder sig ud af foreningen, når de går på efterløn eller pension. Denne handling er der nogle, der fortryder, når de finder ud af, hvad vores forening har at tilbyde af arrangementer med forskelligt indhold. Nogle vil gerne meldes ind igen, men det kan de ikke. Det er en kongresbeslutning. Vi vil i bestyrelsen tage op, hvordan vi kan informere bedre, når lærerne bliver pensionister. Vi skal nok have tillidsrepræsentanterne på de enkelte skoler på banen. Hvordan var jeres oplevelse, da I gik på pension? Hvorfor blev I i foreningen og hvorfor meldte andre sig ud?

**Tilmelding, betaling, afbud og tilbagebetalinger.**

Tilmelding og betaling over netbank for arrangementerne forgår jo til kredskontoret. Tidligere foregik betaling til et af bestyrelsesmedlemmerne ved selve arrangementet. Over tid skete der det, at når programmet kom ud, kom nogle af tilmeldingerne for det næste halve år samlet, også nogle gange betalingerne. Dette resulterede i mange afbud og efterfølgende tilbagebetalinger fra kredskontoret. Alis brugte rigtig meget tid på afbud og tilbagebetalinger. Vi drøftede med Torben, om det var muligt at begrænse de mange afbud og tilbagebetalinger. For at lette det administrative arbejde på kredskontoret besluttede vi, at man fremover kun kan tilmelde sig til det førstkommende arrangement. Det er fortsat sådan, at meldes der afbud efter tilmeldings og betalingsfristens udløb, tilbagetales det indbetalte beløb ikke. Dette gælder ikke udflugten i august og september.

**Kredskontoret:**

Jeg vil gerne sige tak til kredskontoret for samarbejdet. Alis laver rigtig meget arbejde for os. En periode måske endda lige rigelig. Hun modtager henvendelser fra vore medlemmer, fra jer. Hun fører regnskabet for os. Hun er behjælpelig med alt. Tak for støtte i vores arbejde til Torben, Thomas og Erland. Tak til Erland for bistand til det tekniske her til generalforsamlingen i dag. Vi er meget afhængige af jer på kredskontoret. Vi nyder virkelig godt af jeres indsats for vores forening. Mange tak for det.

**Bestyrelsen:** Tak til bestyrelsen for samarbejdet. Vi har haft nogle gode møder. Det er en bestyrelse, der arbejder godt og konstruktiv sammen. Møderne foregår i en positiv og munter atmosfære. Tak for det.

Hermed overgiver jeg beretningen til generalforsamlingens behandling.